《和徐荆州覆水歌》
明代·王世贞

黄姑步头天如赭，帝遣丰隆策风马。使君莲叶轻且柔，长年醉颠不自由。

须臾俯身谒河伯，为言时平莫轻掷。头毛曲局衣作结，使君莞尔岸人摄。

忆初三月下荆州，峨岢巨艑横江流。青山百叠过一瞬，飞帆逐天天欲尽。

门前小港拟黄河，人生咫尺饶风波。安危去矣勿复道，读君新诗为倾倒。

真珠错落瞑光破，老鲛无声泪潜堕。不为生犀照夜央，宝藏空寒警深卧。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。